ผู้ถือหุ้น IRCP ใจแป้ว กำไร Q2 ทรุดลงเกือบ 80%
IRCP เซ็งเป็ด! ภาครัฐเอาแต่เลื่อนประมูลโครงการ ทำงบไตรมาส 2/58 ออกมาไม่สวย กำไรลดลง 78.41% จาก 32.78 ลบ. มาที่ 7.08 ลบ. ส่งผลกระทบงบ 6 เดือน กำไรปรับลง 43.34% จาก 38.71 ลบ. มาที่ 21.93 ลบ. 
13 ส.ค. 2558

บริษัท อินเตอร์เนชั่นแนล รีเสริช คอร์ปอเรชั่น จำกัด (มหาชน) หรือ IRCP รายงานผลการดำเนินงานไตรมาส 2/58สิ้นสุดวันที่ 30 มิ.ย. 58 (รวมบริษัทย่อย) มีกำไรสุทธิ 7.08 ล้านบาท หรือมีกำไร 0.03 บาทต่อหุ้น ลดลงกว่า 78.41% จากช่วงเดียวกันของปีก่อน (ไตรมาส 2/57) ที่มีกำไรสุทธิ 32.78 ล้านบาท หรือมีกำไรสุทธิ 0.13 บาทต่อหุ้น
ขณะที่ผลการดำเนินงานช่วง 6 เดือนแรก มีกำไรสุทธิ 21.93 ล้านบาท หรือมีกำไร 0.08 บาทต่อหุ้น ลดลงราว 43.34% จากช่วงเดียวกันของปีก่อน ที่มีกำไรสุทธิ 38.71 ล้านบาท หรือ 0.15 บาทต่อหุ้น
ทั้งนี้ ผลประกอบการในไตรมาส 2 ที่ลดลง เนื่องจากบริษัทมีรายได้จากค่าบริการพัฒนาระบบน้อยลงกว่า 30.66% จากช่วงเดียวกันของปีก่อน ที่มีรายได้ในส่วนนี้อยู่ที่ 251.80 ล้านบาท โดยสาเหตุหลัก มาจากการที่โครงการภาครัฐส่วนใหญ่ได้เลื่อนการประมูลออกไป
นอกจากนี้ สัดส่วนของต้นทุนในการขายยังปรับตัวเพิ่มขึ้น จากเดิม 75.99% เป็น 80.82% สำหรับไตรมาส 2 ปีนี้ อีกทั้งมีค่าใช้จ่ายในการขายและการบริหารที่เพิ่มขึ้นจาก 38.20 ล้านบาท เป็น 42.14 ล้านบาท อีกด้วย